Document ID: 31986R1968

*****
ΚΑΝΟΝΙΣΜΟΣ (ΕΟΚ) αριθ. 1968/86 ΤΗΣ ΕΠΙΤΡΟΠΗΣ
της 26ης Ιουνίου 1986
που τροποποιεί τον κανονισμό (ΕΟΚ) αριθ. 3749/83 όσον αφορά το αντικείμενο της ECU σε εθνικό νόμισμα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3599/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 για ορισμένα βιομηχανικά προϊόντα καταγωγής αναπτυσσομένων χωρών (1), και ιδίως το άρθρο 1,
τον κανονισμό (ΕΟΚ) αριθ. 3600/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 για τα κλωστοϋφαντουργικά προϊόντα καταγωγής αναπτυσσομένων χωρών (2), και ιδίως το άρθρο 1,
τον κανονισμό (ΕΟΚ) αριθ. 3601/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 για ορισμένα γεωργικά προϊόντα καταγωγής αναπτυσσομένων χωρών (3), και ιδίως το άρθρο 1,
Εκτιμώντας:
ότι η απόφαση 85/553/ΕΚΑΧ των αντιπροσώπων των κυβερνήσεων των κρατών μελών της Ευρωπαϊκής Κοινότητας Άνθρακα και Χάλυβα, συνελθόντων στο πλαίσιο του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 σε ορισμένα σιδηρουργικά προϊόντα καταγωγής αναπτυσσομένων χωρών (4), ορίζει ότι η έννοια της καταγωγής των προϊόντων καθορίζεται σύμφωνα με τη διαδικασία που προβλέπεται στο άρθρο 14 του κανονισμού (ΕΟΚ) αριθ. 802/68 του Συμβουλίου της 27ης Ιουνίου 1968 περί του κοινού καθορισμού της εννοίας καταγωγής των εμπορευμάτων (5)· ότι οι κανόνες που πρέπει να εφαρμοστούν σ' αυτόν τον τομέα πρέπει να είναι οι ίδιοι με εκείνους που προβλέπονται για άλλα προϊόντα·
ότι, για να ληφθεί υπόψη η προσχώρηση της Ισπανίας και της Πορτογαλίας, είναι αναγκαίο να τροποποιηθεί ο κανονισμός (ΕΟΚ) αριθ. 3749/83 της Επιτροπής της 23ης Δεκεμβρίου 1983 περί του καθορισμού της έννοιας των προϊόντων καταγωγής για την εφαρμογή δασμολογικών προτιμήσεων χορηγουμένων από την Ευρωπαϊκή Κοινότητα σε ορισμένα προϊόντα αναπτυσσομένων χωρών (6) με την παρεμβολή στη σημείωση που αφορά το άρθρο 7 παράγραφος 2, του αντιτίμου της ECU σε ισπανικές πεσέτες και πορτογαλικά εσκούδος ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Καταγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ακόλουθα αντίτιμα προστίθενται στα αντίτιμα της ECU σε εθνικά νομίσματα που απαριθμούνται στη σημείωση του άρθρου 7 παράγραφος 2 του κανονισμού (ΕΟΚ) αριθ. 3749/83:
«126,007 ισπανικές πεσέτες,
117,122 πορτογαλικά εσκούδος».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιουνίου 1986.

Labels: 3
18
15